[[1]](#footnote-1)Informatīvais ziņojums

**“Par 2019.gada 11.februāra *Euro* grupas un 2019.gada 12.februāra Eiropas Savienības Ekonomisko un finanšu jautājumu padomes sanāksmēs izskatāmajiem jautājumiem”**

## Š.g. 11. un 12.februārī Briselē notiks Euro grupas (t.sk. paplašinātajā formātā) un Eiropas Savienības Ekonomisko un finanšu jautājumu padomes (ECOFIN) sanāksme.

## Euro grupā plānots pārrunāt aktuālākos ekonomikas un finanšu jautājumus. Tiek plānots runāt par šādiem jautājumiem: Īrija – pēc-programmas uzraudzība, Portugāle – pēc-programmas uzraudzība, kā arī dažādi sadaļā plānots prezentēt Eiropas Komisijas ziemas prognozes, kas klajā nāca š.g. 7.februārī, pārrunāt Eiropas Centrālās bankas (ECB) valdes locekļa vēlēšanu procesu un noslēgumā ministrs Jānis Reirs informēs par jaunās Latvijas valdības prioritātēm. Savukārt paplašinātajā Euro grupas formātā pārrunās Ekonomikas un monetārās savienības (EMU) padziļināšanu, vēršot uzmanību uz budžeta instrumentiem euro zonas konverģencei un konkurētspējai.

## Attiecīgi ECOFIN plānots diskutēt par šādiem jautājumiem: Eiropas finanšu uzraudzības sistēmas darbības pārskatīšana – vispārējā pieeja, Eiropas Komisijas komunikācija “Virzība uz efektīvāku un demokrātiskāku lēmumu pieņemšanu ES nodokļu politikā” – viedokļu apmaiņa, Secinājumi par Fiskālās ilgtspējas 2018.gada ziņojumu –pieņemšana, Ieteikums par apstiprinājumu, ko sniedz Eiropas Komisijai par 2017.gada budžeta īstenošanu – pieņemšana, Secinājumi par budžeta pamatnostādnēm 2020.gadam – pieņemšana un noslēgumā dažādi sadaļā oglekļa cenu sistēma un aviācijas nodoklis – Nīderlandes ministra dokumenta prezentācija.

*Izvērstāka informācija par Euro grupā plānotajām viedokļu apmaiņām par sekojošiem jautājumiem:*

**Īrija – pēc-programmas uzraudzība**

Sanāksmes laikā tiek plānots, ka Eiropas Komisija un Eiropas Centrālā banka (ECB) sniegs informāciju par galvenajiem 10.pēc-programmas uzraudzības misijas novērojumiem. Informāciju sniegs arī Eiropas Stabilitātes mehānisma (ESM) pārstāvis attiecībā uz agrīno brīdinājuma sistēmu un Starptautiskais Valūtas fonds (SVF) par tā veikto pēc-programmas monitoringa misiju.

2013.gada decembrī Īrija veiksmīgi noslēdza starptautisko finanšu palīdzības programmu. Ņemot vērā, ka Īrija ir pakļauta pēc-programmas uzraudzībai līdz 75% no sniegtā aizdevumu apjoma netiks atmaksāti, no 2018.gada 13.novembra līdz 16.novembrim Īriju apmeklēja 10.pēc-programmas uzraudzības misija.

Misijas novērojumi liecina, ka riski Īrijas kapacitātei pildīt uzņemtās finanšu saistības starptautiskās finanšu palīdzības ietvaros ir zemi.

Nākamā pēc-programmas uzraudzības misija notiks šī gada pavasarī.

**Latvijas nostāja *Euro* grupā**

**Latvija pieņem zināšanai** pausto informāciju.

**Portugāle – pēc-programmas uzraudzība**

Sanāksmes laikā tiek plānots, ka Eiropas Komisijas un ECB sniegs informāciju par galvenajiem 9.pēc-programmas uzraudzības misijas novērojumiem. Informāciju sniegs arī Eiropas Stabilitātes mehānisma pārstāvis attiecībā uz agrīno brīdinājuma sistēmu.

No 2018.gada 26.novembra līdz 30.novembrim Portugāli apmeklēja 9.pēc-programmas uzraudzības misija. Misijas novērojumi liecina, ka riski Portugāles kapacitātei pildīt uzņemtās finanšu saistības starptautiskās finanšu palīdzības ietvaros ir zemi. Portugāles īstermiņa ekonomikas un finanšu situācija joprojām ir lielā mērā labvēlīga, bet ārējie riski ir vēl vairāk palielinājušies neskaidras globālās vides dēļ. Kopumā Portugāles ekonomikas korekcija norit, un tās atmaksāšanas jauda joprojām ir spēcīga. Tomēr, lai stiprinātu potenciālo izaugsmi un konkurētspēju, ir nepieciešami pastāvīgi centieni, lai novērstu šķēršļus investīcijām, palielinātu produktivitāti un vēl vairāk uzlabotu uzņēmējdarbības vidi.

Nākamā pēc-programmas uzraudzības misija notiks šī gada pavasarī.

**Latvijas nostāja *Euro* grupā**

**Latvija pieņem zināšanai** pausto informāciju.

**Dažādi – Eiropas Centrālās bankas (ECB) valdes locekļa vēlēšanu process**

Sanāksmes laikā tiks pārrunāti jautājumi par ECB valdes locekļa vēlēšanu procesu, jo pašreizējā ECB valdes locekļa Pētera Praeta (*Peter Praet*) 8 gadu pilnvaru termiņš beidzas šī gada 31.maijā.

Š.g. 21.janvāra *Euro* grupas sanāksmē tika izsludināta pieteikšanās uz vakanto ECB valdes locekļa amatu un līdz noteiktajam termiņam (līdz š.g. 30.janvārim) tikai Īrija pieteica savu kandidātu uz šo amatu - pašreizējo Īrijas centrālās bankas vadītāju Filipu Leinu (*Philip Lane*).

Jautājums par Filipa Leina (*Philip Lane*) virzīšanu ECB valdes locekļa amatā tiks pārrunāts š.g. 11.februrā *Euro* grupas sanāksmē un pozitīva iznākuma gadījumā š.g. 12.februāra ECOFIN sanāksmē finanšu ministri apstiprinās ieteikumu ar atbalstu Filipa Leina (*Philip Lane*) kandidatūrai. Tālāk saskaņā ar noteikto procedūru lēmumu par ECB valdes locekļa apstiprināšanu pieņems Eiropas Savienības līderi š.g. 21.-22.marta Eiropadomes sanāksmē pēc konsultācijām ar ECB un Eiropas Parlamentu.

**Latvijas nostāja *Euro* grupā**

**Latvija atbalsta** Filipa Leina(*Philip Lane*) virzīšanu ECB valdes locekļa amatā.

*Izvērstāka informācija par paplašinātajā Euro grupā plānotajām viedokļu apmaiņām par sekojošiem jautājumiem:*

**Ekonomikas un monetārās savienības (EMU) padziļināšana - budžeta instrumentiem *euro* zonas konverģencei un konkurētspējai**

2018.gada 14.decembra *Euro* samita sanāksmē bija panākta vienošanās turpināt darbu līdz 2019.gada jūnijam, lai izveidotu struktūru, īstenošanas kārtību un grafiku budžeta instrumentam, kas paredzēts *euro* zonas un – brīvprātīgā kārtā – Valūtas kursa mehānisma (VKM II) dalībvalstu konverģencei un konkurētspējai.

Sanāksmē tiek paredzēta diskusija par budžeta instrumentu *euro* zonas konverģencei un konkurētspējai mērķi, finansējumu un pārvaldību.

**Latvijas nostāja *Euro* grupā[[2]](#footnote-2)**

**Latvija pieņem zināšanai** pausto informāciju,

Attiecībā uz budžeta instrumentiem *euro* zonas konverģencei un konkurētspējai **Latvijai ir svarīgi** šādi nosacījumi:

1. Ir jābūt skaidrai robežai, ko finansē *euro* zonas budžets un ko ES budžets. *Euro* zonas budžetam nevajadzētu dublēt tos pasākumus, kurus jau ir plānots finansēt no ES budžeta, piemēram ieguldījumus pētniecībā un cilvēkresursos;
2. *Euro* zonas budžets nedrīkst tik veidots uz Kohēzijas politiku un Kopējo lauksaimniecības politiku atbalstošā finansējuma samazināšanas rēķina;
3. *Euro* zonas budžeta izmantošanas nosacījumiem ir jābūt tādiem, lai visām valstīm neatkarīgi no to ekonomiskās attīstības līmeņa ir jānodrošina iespējas izmantot šo budžetu svarīgu projektu finansēšanai.
4. *Euro* zonas budžetam jākalpo kā instrumentam, kas veicina strukturālo reformu, investīciju, konkurētspēju un atbildīgas fiskālās politikas īstenošanu dalībvalstīs.

*Informācija par ECOFIN plānotajiem jautājumiem:*

**Eiropas finanšu uzraudzības sistēmas darbības pārskatīšana –** *vispārējā pieeja*

ECOFIN sanāksmes laikā plānots diskutēt par Eiropas finanšu uzraudzības sistēmas darbības pārskatīšanas (*European system of financial supervision review* (*ESFS*)) pakotni. Diskusijas mērķis ir panākt ministriem politisku vienošanos par vispārējo mandātu attiecībā uz ESFS pakotni (attiecībā uz Eiropas uzraudzības iestāžu sistēmu (EUI[[3]](#footnote-3)), par finanšu instrumentu tirgiem (MIFID II) un par uzņēmējdarbības uzsākšanu un veikšanu apdrošināšanas un pārapdrošināšanas jomā (Maksātspēja II), un par Eiropas Savienības finanšu sistēmas makrouzraudzību un Eiropas Sistēmisko risku kolēģijas izveidošanu (ESRK) regulu), kas papildina daļēju AML/CFT (lai nepieļautu finanšu sistēmas izmantošanu noziedzīgi iegūtu līdzekļu legalizēšanai vai terorisma finansēšanai) sarunu mandātu, par ko jau ir panākta vienošanās. Un aicināt Eiropas Savienības Padomei pēc iespējas ātrāk sākt sarunas ar Eiropas Parlamentu, pamatojoties uz vispārēju ESFS mandātu, lai panāktu vienošanos ar Eiropas Parlamentu līdz noslēgsies esošā Eiropas Parlamenta termiņš.

**Latvijas nostāja ECOFIN padomē[[4]](#footnote-4)**

**Latvija atbalsta** vispārējo mandātu attiecībā uz ESFS pakotni, kas papildina daļēju AML/CFT sarunu mandātu.

**Latvija atbalsta**, ka Eiropas Savienības Padome sāk sarunas ar Eiropas Parlamentu, pamatojoties uz vispārēju ESFS mandātu, lai panāktu vienošanos, balstoties uz tekstu, par ko tika panākta vienošanās Finanšu pakalpojumu darba grupas sanāksmē, kas notika 2019.gada 31.janvārī.

**Dažādi – aktuālie tiesību aktu priekšlikumi –** *Prezidentūras informācija*

Prezidentūra informēs par aktuālākajiem tiesību aktu priekšlikumiem finanšu pakalpojumu jomā.

**Latvijas nostāja ECOFIN padomē**

**Latvija pieņem zināšanai** pausto informāciju.

**Eiropas Komisijas komunikācija “Virzība uz efektīvāku un demokrātiskāku lēmumu pieņemšanu ES nodokļu politikā” –** *viedokļu apmaiņa*

Sanāksmes laikā plānota ministru viedokļu apmaiņa par 2019.gada 15.janvāra Eiropas Komisijas publicēto paziņojumu par virzību uz efektīvāku un demokrātiskāku lēmumu pieņemšanu Eiropas Savienības nodokļu politikā. Eiropas Komisija uzskata, ka ir nepieciešamas izmaiņas lēmumu pieņemšanas procedūrā Eiropas Savienības līmenī, pamatojot ar to, ka vienprātības procedūras dēļ nodokļu sistēma nevar īstenot visu savu potenciālu, lai palīdzētu saglabāt un padziļināt vienoto tirgu. Turklāt, Eiropas Komisija uzskata, ka, tā kā ir palielinājusies uzņēmumu un pilsoņu mobilitāte, vienas dalībvalsts lēmumi nodokļu jomā var nozīmīgi ietekmēt citu dalībvalstu ieņēmumus un iespējas izdarīt savas politikas izvēles, kā arī globalizācija un digitalizācija ir radījusi kopīgas problēmas, kurām nepieciešami kopīgi risinājumi. Un, lai neatpaliktu no mūsdienu strauji mainīgās vides, Eiropas Savienības nodokļu politikai jāspēj ātri reaģēt un pielāgoties. Eiropas Komisija uzskata, ka tas nav iespējams, ja lēmumi jāpieņem, ievērojot vienprātības procedūru.

Eiropas Komisija arī uzskata, ka vispraktiskākais veids pārejai no vienprātīgas lēmuma pieņemšanas uz kvalificēta vairākuma balsošanu (*qualified majority voting* angļ.val., turpmāk – QMV) nodokļu jomā būtu izmantot līgumos iekļautās pārejas klauzulas (*passerelle clauses*). Tas ļautu labāk strukturētā veidā atteikties no vienprātības principa nekā citas iespējas.

Eiropas Komisija uzskata, ka labākais veids, kā virzīties uz mērķa sasniegšanu, būtu izmantot pakāpenisku un mērķtiecīgu četru posmu pieeju. Tas dalībvalstīm ļautu pielāgoties un kopīgi iekļauties procesā, kā arī izvairīties no satricinājumiem un konfliktiem, ko varētu radīt tūlītējas izmaiņas.

Tādēļ attiecībā uz Eiropas Savienības nodokļu politiku, Eiropas Komisija ierosina pakāpenisku pāreju uz QMV sistēmu parastajā likumdošanas procedūrā, pieņemot koplēmumu ar Eiropas Parlamentu:

* 1.posmā QMV būtu jāizmanto attiecībā uz pasākumiem, kas tieši neietekmē dalībvalstu nodokļu uzlikšanas tiesības, bāzi vai likmes, bet ir būtiski, lai apkarotu krāpšanu nodokļu jomā, izvairīšanos no nodokļu maksāšanas un nodokļu apiešanu, gan ES, gan starptautiskajā līmenī, kā arī lai uzņēmumiem vienotajā tirgū atvieglotu nodokļu saistību izpildi.
* 2.posmā QMV būtu jāietver galvenokārt fiskālas dabas pasākumi, kas paredzēti citu politikas mērķu sasniegšanai. Tas, jo īpaši varētu ietvert cīņu pret klimata pārmaiņām, vides aizsardzību, sabiedrības veselības un transporta politikas uzlabošanu.
* 3.posms būtu vērsts uz tām nodokļu jomām, kas jau ir lielā mērā harmonizētas un kas ir jāattīsta un jāpielāgo jaunajiem apstākļiem. Tas jo īpaši ietvertu PVN un akcīzes nodokli. Ātrāka Eiropas Savienības līmeņa lēmumu pieņemšana šajās jomās dalībvalstu nodokļu administrācijām un nodokļu sistēmām ļautu neatpalikt no jaunākajiem tehnoloģijas sasniegumiem un tirgus pārmaiņām. Eiropas Komisija uzskata, ka PVN piederība pie Eiropas Savienības pašu resursiem, pastiprina efektīvākas lēmumu pieņemšanas nepieciešamību šajā jomā.
* 4.posms būtu ieviest QMV arī attiecībā uz citām iniciatīvām nodokļu jomā, kas ir nepieciešamas vienotajam tirgum un taisnīgākai un konkurētspējīgākai nodokļu sistēmai Eiropas Savienībā (piemēram, kopējā konsolidētā uzņēmumu ienākuma nodokļa bāze, CCCTB[[5]](#footnote-5) un nodokļu uzlikšana digitālajai ekonomikai).

Eiropas Komisija aicina:

* apstiprināt Eiropas Komisijas ceļa karti;
* ātri pieņemt lēmumu par vispārējās pārejas klauzulas izmantošanu 1.posmā jautājumos, kas tieši neietekmē dalībvalstu tiesības uzlikt nodokļus, nodokļu bāzi un likmes, un 2.posmā jautājumos, kad nodokļu sistēma kalpo par atbalstu citu politikas mērķu sasniegšanai, lai pārietu uz QMV un parasto likumdošanas procedūru. Šajā sakarā Eiropadome tiek aicināta paziņot valstu parlamentiem tās iniciatīvu un lūgt Eiropas Parlamenta piekrišanu;
* apsvērt vispārējās pārejas klauzulas izmantošanu 3.posmā jomās, kur nodokļu sistēma jau lielā mērā ir harmonizēta un 4.posmā pārējām iniciatīvām, kas vajadzīgas vienotajam tirgum un taisnīgai nodokļu sistēmai, līdz 2025.gada beigām, lai šajās jomās pārietu uz QMV un parasto likumdošanas procedūru.

**Latvijas nostāja ECOFIN padomē[[6]](#footnote-6)**

**Latvija pauž bažas** par Eiropas Komisijas iniciatīvu par balsošanas kārtības maiņu, pārejot no vienprātības procedūras uz kvalificēta vairākuma balsošanu.

**Latvija uzskata**, ka Eiropas Savienības dalībvalstu atšķirīgā ekonomiskā situācija ir noteicošais faktors, kāpēc, piemēram, mazākām valstīm gan ekonomiskā, gan iedzīvotāju skaita ziņā, izmaiņas balsošanas procedūrā nodokļu jomā varētu atstāt būtisku, iespējams pat nelabvēlīgu ietekmi.

**Latviju nepārliecina** arī Eiropas Komisijas sniegtais pamatojums balsošanas kārtības maiņai, jo, lai arī Eiropas Komisija atsaucas uz dažiem priekšlikumiem, kuru virzība Eiropas Savienības līmenī ir bloķēta vai ir ļoti gausa, pēdējos gados ir pieņemti virkne būtisku priekšlikumu, daudzi no kuriem ļoti īsos termiņos. Turklāt, Latvija neuzskata, ka pārejot uz parasto likumdošanas procedūru, proti, pieņemot koplēmumus ar Eiropas Parlamentu, varētu tikt paātrināta lēmumu pieņemšana Eiropas Savienības līmenī.

Ņemot vērā nodokļu ietekmi uz valsts ieņēmumu nodrošināšanu, nodokļu politikas sasaisti ar valstu ekonomiskās attīstības līmeni un mērķiem, kā arī ievērojot dalībvalstu suverenitāti nodokļu jomā, **Latvija uzskata**, ka taisnīgākie un ekonomiski līdzsvarotākie lēmumi šajā jomā var tikt pieņemti saglabājot vienprātības principu, jo tādējādi tiek ievērotas visu dalībvalstu intereses, neatkarīgi no to ekonomikas lieluma vai iedzīvotāju skaita.

**Secinājumi par Fiskālās ilgtspējas 2018.gada ziņojumu –***pieņemšana*

Tiek plānots pieņemt secinājumus par Fiskālās ilgtspējas ziņojumu 2018.gadam.

Eiropas Komisijas ziņojumā analizē īstermiņa, vidēja termiņa un ilgtermiņa fiskālās ilgtspējas riskus. Eiropas Komisija ir identificējusi, ka vidējā termiņā 7 valstīm (Beļģijai, Spānijai, Francijai, Itālijai, Ungārijai, Portugālei un Apvienotajai Karalistei) ir augsts risks un 4 valstīm (Spānijai, Francijai, Itālijai un Ungārijai) ir vidējs risks nodrošināt fiskālo ilgtspēju, galvenokārt sakarā ar paaugstināto valsts parāda līmeni, jutīgumu pret nelabvēlīgiem satricinājumiem un nākotnē pieaugošiem ar novecošanos saistītiem valsts izdevumiem (pensijas, veselība, bezdarbs u.c.)

Svarīgākie secinājumi ir, ka ekonomikas izaugsmes ciklā ir jāveido fiskālie buferi augsta parāda valstīm un jāturpina strukturālās reformas pensiju, veselības un ilglaicīgas aprūpes jomā. Jāstrādā pie produktivitātes un nodarbinātības celšanas un jāmazina valsts parāds. Eiropas Centrālā banka (ECB) piekrīt Eiropas Komisijas analīzei, ka bažas rada ilgtermiņa risku pieaugums. Riskus būtu jāiestrādā 2019.gada dalībvalstu specifiskajās rekomendācijās.

Latvija novērtēta kā zema riska valsts visās trīs riska kategorijās, ko pamatā ietekmē salīdzinoši zems valsts parāda līmenis un prognozēto ar novecošanos saistīto izdevumu samazinājums nākamo piecu desmitgažu laikā, kur lielāko daļu veido tieši pensiju izdevumu samazinājums (% no IKP).

**Latvijas nostāja ECOFIN padomē**

**Latvija atbalsta** Padomes secinājumus.

## Ieteikums par apstiprinājumu, ko sniedz Eiropas Komisijai par 2017.gada budžeta īstenošanu – pieņemšana

Sanāksmes laikā plānots apstiprināt Padomes rekomendāciju Eiropas Parlamentam par Eiropas Komisijas atslogošanu saistībā ar 2017.saimnieciskā gada Eiropas Savienības budžeta izpildi. Rekomendācija ir izstrādāta, balstoties uz Revīzijas palātas gada pārskatu par 2017.gadu.

**Latvijas nostāja ECOFIN padomē[[7]](#footnote-7)**

Latvija kopumā atbalsta rekomendācijas projektu par 2017.gada Eiropas Savienības budžeta izpildi.

Latvija uzskata, ka Padomes sagatavotais rekomendācijas projekts ietver loģiskus apsvērumus un novērtējumu, kā arī atzinumus par 2017.finanšu gada Eiropas Savienības vispārējā budžeta auditu un izpildi. Eiropas Parlaments var viennozīmīgi izmantot sagatavoto rekomendācijas projektu pozitīva apstiprinājuma sniegšanai par Eiropas Komisijas darbu ikgadējā budžeta realizācijā konkrētajā pārskata periodā. Uzskatām, ka Eiropas Komisija ir tiesīga slēgt visus Eiropas Savienības ienākumu un izdevumu kontus par 2017.saimniecisko gadu. Uzsveram, ka kļūdu īpatsvara samazinājums Eiropas Savienības vispārējā budžeta izdevumu darījumos ir jānovērtē kā pozitīva tendence revīzijā.

## Secinājumi par budžeta pamatnostādnēm 2020.gadam – pieņemšana

Sanāksmes laikā plānots apstiprināt Padomes secinājumus par Eiropas Savienības 2020.gada budžeta vadlīnijām. Katru gadu Padome pirms ikgadējā budžeta procedūras izstrādā pamatnostādnes, lai iezīmētu prioritātes nākamajam finanšu gadam un sniegtu vadlīnijas Eiropas Komisijai, kura izstrādā nākamā gada Eiropas Savienības vispārējā budžeta projektu.

**Latvijas nostāja ECOFIN padomē[[8]](#footnote-8)**

**Latvija atbalsta** secinājumu projektu par Eiropas Savienības 2020.gada budžeta vadlīnijām.

**Latvija uzsver** to, ka 2020.gada Eiropas Savienības budžetā ir jāieplāno pietiekams finanšu līdzekļu apjoms, ņemot vērā pašreizējā plānošanas perioda programmu ieviešanas tempu. Īpaši atbalstām secinājuma punktu par atbilstošu maksājuma līmeņa nepieciešamību, lai izvairītos no resursu iztrūkuma 2020.gada budžetā, kurš būs pēdējais šobrīd spēkā esošās daudzgadu finansēšanas shēmas ietvaros. **Latvija uzskata**, ka šajā secinājumu projektā ir būtiski atsaukties uz Eiropas Savienības un Apvienotās Karalistes vienošanās projekta sadaļu par finanšu noregulējumu, kurš paredz Apvienotās Karalistes dalību 2019. gada un 2020.gada Eiropas Savienības vispārējā budžetā.

**Dažādi - oglekļa cenu sistēma un aviācijas nodoklis –** *Nīderlandes ministra dokumenta prezentācija*

Šobrīd apmēram 2,5% no globālajām CO2 emisijām rodas aviācijas nozarē. Prognozēts, ka aviācijas emisijas 2020.gadā pieaugs par 68% (attiecībā pret 2010.gadu), 2040.gadā šis pieaugums sasniegs 185%, bet 2050.gadā – 300%. Taču aviobiļešu cena šobrīd neiekļauj vides aizsardzības izmaksas, un tas ir šķērslis, lai ierobežotu emisijas un sasniegtu Parīzes nolīguma mērķus.

Līdz ar to sanāksmes laikā plānots aktualizēt jautājumu par aviācijas degvielas nodokļa piemērošanu visās ES dalībvalstīs. Vācija, Francija, Itālija, Zviedrija, Apvienotā Karaliste, Austrija un Norvēģija jau šobrīd piemēro aviācijas nodokli, savukārt, Nīderlandē, Dānijā un Īrijā vēsturiski ir ticis piemērots šāds nodoklis. Vienota Eiropas Savienības pieeja novērstu tādas negatīvas iespējamās sekas kā pasažieru plūsmas novirzīšanās uz kaimiņvalstīm, samazinātu administratīvo slogu aviācijas kompānijām, kā arī novērstu sadrumstalotību Eiropas Savienības iekšējā tirgū.

Nīderlande uzņemas līderību šī jautājuma risināšanā un š.g. 20.-21.jūnijā plāno organizēt starptautisku konferenci, lai Eiropas Savienības dalībvalstis turpinātu savstarpēju diskusiju par optimālu risinājumu Eiropas Savienības līmenī oglekļa cenas noteikšanai, apsverot tādu instrumentu izmantošanu kā emisiju tirdzniecības sistēma, aviācijas degvielas nodoklis un aviobiļešu nodoklis.

*Transport & Energy* pasūtītais juridiskās analīzes pētījums liecina, ka Eiropas Savienības tiesību akti (Direktīva 2003/96/EK) neierobežo valstu iespējas noteikt degvielas nodokli lidojumiem starp Eiropas Ekonomikas zonas (EEZ) valstīm. Ziņojumā norādīts, ka jautājums par to, vai Eiropas Savienībā tiks piemēroti degvielas nodokļi, ir politiskās gribas jautājums un tam nepastāv reāli juridiski šķēršļi. Secināts, ka problēma, kas saistīta ar gaisa kuģu degvielas uzpildi Eiropā, kas izlido ārpus EEZ, varētu tikt novērsta, izmantojot Eiropas Savienības Emisijas kvotu tirdzniecības sistēmas (ETS) datus, lai aprēķinātu nodokļa atlaidi degvielai, ko izmanto ārpus tirdzniecības bloka.

Situācija Latvijā ir, ka saskaņā ar likumu “Par akcīzes nodokli” aviācijas benzīns (svinu saturošs) un reaktīvā degviela (petroleja), ja tos izmanto komerciālajai aviācijai, ir atbrīvoti no akcīzes nodokļa, tomēr, ja minētos naftas produktus izmanto gaisa kuģos privātai atpūtai un izklaidei, tiem piemēro akcīzes nodokli. Savukārt saskaņā ar “Dabas resursu nodokļa likumu” gaisa kuģu operatori, kuri ir iekļauti Eiropas Savienības ETS un izpilda likuma ”Par piesārņojumu” prasības par emisijas kvotu nodošanu, ir atbrīvoti no dabas resursa nodokļa samaksas par oglekļa dioksīda emisiju.

**Latvijas nostāja ECOFIN padomē**

Ņemot vērā īso vērtēšanas laiku konkrētajam Nīderlandes dokumentam, **Latvija vēl turpina to vērtēt.**

**Latvijas delegācija**

Delegācijas vadītājs formālajā un paplašinātajā *Euro* grupā:

**Jānis Reirs**, finanšu ministrs

Delegācijas vadītāja ECOFIN:

**Sanita Pavļuta-Deslandes**,pastāvīgā pārstāve, ārkārtējā un pilnvarotā vēstniece ES

Delegācijas dalībnieki: **Baiba Bāne**, valsts sekretāre

**Līga Kļaviņa**, valsts sekretāres vietniece finanšu politikas jautājumos (dalība arī *Euro* grupās)

**Agnese Timofejeva**, Finanšu ministrijas Fiskālās politikas departamenta direktora vietniece, Ekonomisko un finanšu lietu nodaļas LR Pastāvīgajā pārstāvniecībā ES vadītāja

**Andis Kokenbergs**, Finanšu ministrijas nozares padomnieks LR Pastāvīgajā pārstāvniecībā ES

**Baiba Jurisone**, Finanšu ministrijas nozares padomniece LR Pastāvīgajā pārstāvniecībā ES

**Jevgeņija Belokurova**, Finanšu ministrijas nozares padomniece LR Pastāvīgajā pārstāvniecībā ES

**Larijs Martinsons**, Finanšu ministrijas nozares padomnieks LR Pastāvīgajā pārstāvniecībā ES

**Antra Trenko**, Latvijas Bankas nozares padomniece LR Pastāvīgajā pārstāvniecībā ES

Finanšu ministrs J. Reirs

Sterinoviča

67083837, [guna.sterinovica@fm.gov.lv](mailto:guna.sterinovica@fm.gov.lv)

1. Deklasificēts saskaņā ar FM 21.12.2021. vēstuli Nr.13.7-13/12/6199 (reģ. Nr. 2021-DOC-3085) [↑](#footnote-ref-1)
2. Spēkā ir 2018.gada. 3.decembra Ministru kabineta sēdē apstiprinātā pozīcija Nr.4 “Par Ekonomikas un monetārās savienības padziļināšanas aspektiem – diskusija *Euro* grupā un *Euro* Samitā” [↑](#footnote-ref-2)
3. Eiropas Banku iestāde - EBI, Eiropas Apdrošināšanas un aroda pensiju iestāde - EAAPI, Eiropas Vērtspapīru un tirgus iestāde - EVTI [↑](#footnote-ref-3)
4. Spēkā ir 2018.gada 25.septembra pozīcija Nr.1 “Par Eiropas Savienības uzraudzības sistēmas darbības pārskatīšanu” [↑](#footnote-ref-4)
5. Latvija ir starp tām dalībvalstīm, kuras piesardzīgi raugās uz CCCTB priekšlikumu, jo uzskata, ka ar šo priekšlikumu netiks sasniegts līdzvērtīgs rezultāts starp dažādām ES ekonomikām (Latvijas Nacionālā Pozīcija Nr.1 apstiprināta 2017. gada 22. maijā). [↑](#footnote-ref-5)
6. Uz š.g. 8.februāra MK sēdi apstiprināšanai tiks virzīta nacionālā pozīcija Nr.1 “Par Eiropas Komisijas paziņojumu par virzību uz efektīvāku un demokrātiskāku lēmumu pieņemšanu Eiropas Savienības nodokļu politikā” [↑](#footnote-ref-6)
7. Uz š.g. 8.februāra MK sēdi apstiprināšanai tiks virzīta nacionālā pozīcija Nr.1 “Par Padomes rekomendācijas projektu Eiropas Parlamentam par Eiropas Komisijas atslogošanu saistībā ar 2017.saimnieciskā gada budžeta izpildi” [↑](#footnote-ref-7)
8. Uz š.g. 8.februāra MK sēdi apstiprināšanai tiks virzīta nacionālā pozīcija Nr.1 “Par Padomes secinājumu projektu par Eiropas Savienības 2020.gada budžeta vadlīnijām” [↑](#footnote-ref-8)